钦定古今图书集成/理学汇编/文学典/第010卷 > 杨慎丹铅总录 > 《太史公伯夷传极文之变》
## 钦定古今图书集成/理学汇编/文学典/第010卷 > 杨慎丹铅总录 > 《太史公伯夷传极文之变》

朱晦翁谓孔子言“伯夷求仁得仁，又何怨。”今观太史
公作《伯夷传》，“满身是怨”，此言殊不公。今试取《伯夷传》
读之，始言天道报应差爽，以世俗共见闻者叹之也；
中言各从所好，决择死生轻重，以君子之正论折之
也。一篇之中，错综震荡，极文之变，而议论不诡于圣
人，可谓良史矣。宋人不达文体，是以不得迁之意而
轻为立论。真西山《文章正宗》云。此传姑以文取，其言
又谬。若道理有戾，即不成文。文与道岂二事乎？益见
其不知文也。本朝又有人补订《伯夷传》者，异哉！